Povzetek revizijskega poročila
Svetovalne storitve v Mestni občini Celje

Računsko sodišče je revidiralo učinkovitost poslovanja **Mestne občine Celje** (v nadaljevanju: občina) v delu, ki se nanaša na porabo sredstev za svetovalne storitve v obdobju od 1. 1. 2016 do 31. 12. 2018.

Glede učinkovitosti poslovanja občine v delu, ki se nanaša na porabo sredstev za svetovalne storitve, računsko sodišče meni, da je občina ravnala **delno učinkovito.**

Glede **ugotavljanja potreb po svetovalnih storitvah in načrtovanja sredstev za svetovalne storitve** je računsko sodišče ugotovilo, da občina v letih od 2016 do 2018 ni imela vzpostavljenega postopka ugotavljanja potreb po svetovalnih storitvah. V internem aktu je imela sprejete le nekatere splošne usmeritve glede ravnanja pri porabi javnih sredstev, ni pa imela določene obveznosti opredelitve in utemeljitve potreb po posamezni svetovalni storitvi. Občina tudi ni razpolagala s pregledom oddanih svetovalnih storitev, prav tako ni vsaj splošno opredelila, katere svetovalne storitve potrebuje zaradi izvajanja svojih nalog. Sredstva za svetovalne storitve so bila v proračunu za posamezno leto načrtovana skoraj v vseh primerih pregledanih pogodb in naročilnic, vendar pa je bila v večini primerov obrazložitev načrtovanih sredstev za svetovalne storitve preveč splošna. Prav tako načrtovana sredstva večinoma niso temeljila na ugotovljenih potrebah in na predhodno pripravljenih izhodiščih in izračunih. Občina je v tretjini pregledanih primerov vsaj delno utemeljila potrebo po posamezni svetovalni storitvi.

Glede **postopka oddaje svetovalnih storitev in vsebine sklenjenih pogodb in izdanih naročilnic za svetovalne storitve** je računsko sodišče ugotovilo, da je občina v več kot polovici pregledanih primerov svetovalno storitev oddala po ustreznem postopku, v četrtini primerov je bil postopek oddaje svetovalne storitve delno ustrezen, v 2 primerih pa storitev ni bila oddana po ustreznem postopku. Občina je postopek oddaje svetovalnih storitev dokumentirala v vseh primerih, vendar je bilo v nekaterih primerih dokumentiranje pomanjkljivo. Občina je v vseh pregledanih primerih določila skrbnika pogodbe oziroma naročilnice, v skoraj vseh primerih je ustrezno oziroma vsaj deloma ustrezno določila tudi predmet pogodbe oziroma naročilnice in ceno. V manjšem deležu pa je jasno določila tudi rok izvedbe storitve in druge obveznosti izvajalca ter vključila določila v zvezi z opravljanjem nadzora.

Glede **spremljanja in poročanja o izvajanju pogodb in naročilnic za svetovalne storitve** je računsko sodišče ugotovilo, da je občina v vseh primerih pregledanih pogodb in naročilnic ustrezno spremljala izvajanje pogodb oziroma naročilnic za svetovalne storitve. Občina je v večini primerov pomanjkljivo poročala o porabi sredstev za svetovalne storitve v okviru obrazložitev porabe sredstev po proračunskih postavkah v zaključnem računu proračuna za posamezno leto. Občina tudi ni vsaj splošno poročala o izvajanju pogodb in naročilnic za svetovalne storitve.

Računsko sodišče je občini podalo več **priporočil** za izboljšanje učinkovitosti poslovanja, ni pa zahtevalo predložitve odzivnega poročila, saj je občina med revizijskim postopkom, kjer je bilo mogoče, sprejela ustrezne popravljalne ukrepe za odpravo razkritih nesmotrnosti oziroma ukrepe, ki bodo zmanjšali možnost nastajanja istovrstnih nesmotrnosti v prihodnje.

Ljubljana, 19. decembra 2022